เรื่องร้องเรียน: แจ้งขอให้สำนักงานกองการเจ้าหน้าที่มาเก็บซากรถ 2 คัน  จอดมานาน 6 ปี  ซึ่งกีดขวางทางรถที่มีความจำเป็นต้องจอดจริงๆไม่ได้จอด  ได้รับความลำบากมาก  มีการทะเลาะเรื่องจอดรถบ่อยครั้ง  ไม่อยากให้เกิดปัญหาบานปลาย  ขอทางสำนักงานกองการมาดำเนินการด้วย ภายใน 3 วัน        ก่อนหน้านี้เคยร้องเรียนไปแล้ว  2ครั้ง  แต่ไม่ได้ดำเนินการใดๆ  มีเพียงแค่มาตรวจสอบกับ รปภ.และผู้ที่เรียกตัวเองว่าประทานชุมชน  ซึ่งให้ข้อมูลไปผิดว่า  อาคารสงเคราะห์แฟลตข้าราชการฯเป็นนิติบุคคล .ตอบไม่ถูกต้องและไม่ได้ดำเนินย้ายออก   รบกวนเจ้าหน้าที่รีบดำเนินการอย่างด่วนค่ะ  ขอบคุณค่ะ
การดำเนินการของเจ้าหน้าที่: กลุ่มงานสวัสดิการขอเรียนว่า ผู้ได้รับสิทธิได้เข้ามาพบเจ้าหน้าที่และชี้แจงข้อเท็จจริงแล้ว เมื่อวันที่ 15 มิถุนายน 2566 ดังนี้      1. ผู้ได้รับสิทธิห้องเลขที่ 4561/28 ซึ่งเป็นลูกจ้างประจำสังกัดฝ่ายบริการรักษาความสะอาด ส่วนบริการจัดการมูลฝอย สำนักงานจัดการมูลฝอยและสิ่งปฏิกูล ให้ข้อมูลว่า ได้นำรถยนต์ส่วนตัวเลขทะเบียน กง 1564 เข้ามาจอดในพื้นที่อาคารสงเคราะห์ดินแดงเป็นเวลาประมาณ 3-4 ปีแล้ว เนื่องจากสถานที่ปฏิบัติงานอยู่ใกล้กับอาคารสงเคราะห์ฯ จึงไม่ได้นำรถยนต์ไปทำงาน โดยจอดทิ้งไว้จนชำรุดเสื่อมสภาพใช้การไม่ได้ และได้เคลื่อนย้ายรถยนต์ออกจากอาคารสงเคราะห์แล้วตั้งแต่วันที่ 14 มิถุนายน 2566 ส่วนกรณีการทะเลาะวิวาทกับผู้พักอาศัยในอาคารสงเคราะห์ฯ นั้น ขอยืนยันว่าไม่เคยทะเลาะวิวาทกับผู้พักอาศัยตามที่มีการร้องเรียนแต่อย่างใด      2. ผู้ได้รับสิทธิห้องเลขที่ 4561/50 ซึ่งเป็นลูกจ้างประจำสังกัดฝ่ายบริหารงานทั่วไป สำนักงานจัดการมูลฝอยและสิ่งปฏิกูล ให้ข้อมูลว่า ได้นำรถยนต์ส่วนตัวเลขทะเบียน ภม 8229 เข้ามาจอดในพื้นที่อาคารสงเคราะห์ดินแดงเป็นเวลาประมาณ 4 ปีแล้ว แต่ไม่ได้ใช้งานเป็นเวลานานจนชำรุดเสื่อมสภาพ ใช้การไม่ได้เนื่องจากอยู่ในช่วงรักษาอาการโรคซึมเศร้าตามคำแนะนำของแพทย์ห้ามขับรถยนต์ ซึ่งอาจจะก่อให้เกิดอันตรายต่อชีวิตได้ และจะดำเนินการเคลื่อนย้ายรถยนต์ออกจากอาคารสงเคราะห์ฯ ภายในวันที่ 31 กรกฎาคม 2566 เนื่องจากมีภาระค่าใช้จ่ายเป็นจำนวนมาก จึงไม่สามารถเคลื่อนย้ายออกได้ทันที ส่วนกรณีการทะเลาะวิวาทกับผู้พักอาศัยนั้น ขอยืนยันว่าไม่เคยทะเลาะวิวาทกับผู้พักอาศัยตามที่มีเรื่องร้องเรียนแต่อย่างใด และกลุ่มงานสวัสดิการจะติดตามให้ผู้ได้รับสิทธิห้องเลขที่ 4561/50 ดำเนินการภายในระยะเวลาที่กำหนด ทั้งนี้ ผู้ได้รับสิทธิทั้ง 2 ห้อง ยอมรับการกระทำผิดกรณีดังกล่าวและรับทราบการตักเตือนเป็นหนังสือแล้สว หากกระทำผิดระเบียบการพักอาศัยฯ อีก ไม่ว่ากรณีใด ๆ ยินยอมให้สำนักงานการเจ้าหน้าที่ดำเนินการตามระเบียบการพักอาศัยฯ ต่อไป
ความเห็นของผู้แจ้ง: ขอบพระคุณอย่างสูงที่ได้เคลื่อนย้ายออกไปได้ 1 คัน มีผลต่อความสะดวกสบายมากๆ  แต่ขอความอนุเคราะห์ เคลื่อนย้ายอีก 1 คัน  ขอบคุณในความช่วยเหลือมา  ณ ที่นี้
พื้นที่: แขวงดินแดง เขตดินแดง กรุงเทพมหานคร